Ekirabo ky’omuntu asinze okuwandiika ebiyiiye eky’omwaka nkumi bbiri mu abiri mu esatu. Jon Fosse, nga nzaalwa y’eggwanga lya Norway mu Bulaaya ye yasitukira mu kirabo ky’omuntu asinze okuteeka ettoffaali mu kuwandiika ebiyiiye by’oyinza okuyita Litulica ekyamuweebwa omwaka oguwedde mu mwezi Gwekkumi. Ekirabo kino mu Lufuutifuuti kiyitibwa Nobel Prize in Literature ng’era kigabibwa buli mwaka nga mu biyiiye ebitunuulirwa mubaamu emizannyo, engero, ebitontome ne ppuloozi. Ekirabo kino kiteekebwateekebwa eggwanga lya Sweden era nga ekitongole ekiyitibwa Swedish Academy kye kisaale mu nsonga eno. Ekitongole kino kiyambibwako akakiiko akayitibwa Nobel Prize Committee for Literature akatuulako abantu abataano nga ke kasunsula amannya g’abantu be balaba nga be balina enkizo ne kagawaayo eri ekitongole kino. Enkola eno yatandika mu mwaka gwa lukumi mu lwenda gumu era nga buli mwaka wabaawo asiimibwa. Jon Fosse yazaalibwa mu mwaka gwa lukumi mu lwenda ataano mu musanvu nga yasiimiddwa okuwandiika ku bintu ebitatera kwogerwako oba ebibuusibwa amaaso.